arnastofnun/IGC-2024 huggingface dataset:
Tekjuskattur Greinargerð/athugasemdir úr lagafrumvarpi, mál nr. 506

Frumvarp til laga um breyting á lögum nr. 90/2003, um tekjuskatt, með síðari breytingum (ívilnun vegna endurbóta og viðhalds).

(Eftir 2. umr., 11. júní.)

1. gr.

Við lögin bætist nýtt ákvæði til bráðabirgða, svohljóðandi:

Við álagningu opinberra gjalda árin 2011 og 2012 heimilast til frádráttar tekjuskattsstofni skv. 1. tölul. og a-lið 3. tölul. 61. gr. 50% af þeirri fjárhæð sem greidd er vegna vinnu án virðisaukaskatts sem unnin er á árunum 2010 og 2011, að hámarki 200.000 kr. hjá einstaklingi og 300.000 kr. hjá hjónum og samsköttuðum, vegna viðhalds og endurbóta á íbúðar- og frístundahúsnæði til eigin nota. Heimild þessi tekur einnig til viðhalds og endurbóta á útleigðu íbúðarhúsnæði utan atvinnurekstrar að teknu tilliti til þeirrar frádráttarheimildar sem gildir samtals um þá vinnu sem greitt er fyrir innan ársins vegna framangreindra framkvæmda. Frádráttur hjóna og samskattaðra einstaklinga skal koma til lækkunar hjá þeim sem hærri hefur tekjuskattsstofninn.

Frádráttur skv. 1. mgr. er háður því skilyrði að staðin hafi verið skil á fullgildum reikningum vegna endurgreiðslu virðisaukaskatts af sama tilefni þar sem vinnuþáttur er samtals að lágmarki 50.000 kr., sbr. 42. gr. laga nr. 50/1988, um virðisaukaskatt, með áorðnum breytingum. Þá skal skila launamiðum eða öðrum gögnum á þann hátt sem ríkisskattstjóri ákveður. Sækja þarf um frádráttinn samhliða umsókn um endurgreiðslu á virðisaukaskatti á þar til gerðu eyðublaði ríkisskattstjóra innan hvers árs fyrir sig og í síðasta lagi fyrir 1. febrúar árið 2011 vegna tekjuársins 2010 og 1. febrúar árið 2012 vegna tekjuársins 2011. Frádrátturinn ákvarðast og afmarkast við álagningu opinberra gjalda 2011 vegna tekjuársins 2010 og álagningu 2012 vegna tekjuársins 2011, sbr. 98. gr., sbr. og 99. gr. Ráðherra er heimilt að setja í reglugerð nánari ákvæði um skilyrði og framkvæmd frádráttar samkvæmt þessu ákvæði, m.a. um sundurliðun frádráttar vegna vinnu sem greidd er af húsfélögum vegna sameiginlegs viðhalds eigenda á íbúðarhúsnæði í fjöleignarhúsum og um frádrátt eigenda íbúðarhúsnæðis sem leigt er út utan atvinnurekstrar.

2. gr.

Lög þessi öðlast þegar gildi.
Hafnalög Greinargerð/athugasemdir úr lagafrumvarpi, mál nr. 525

Frumvarp til laga um breytingar á hafnalögum, nr. 61/2003, með síðari breytingum.

(Eftir 2. umr., 11. júní.)

1. gr.

2. málsl. 11. gr. laganna fellur brott.

2. gr.

Eftirfarandi breytingar verða á 17. gr. laganna:

a. Á undan 1. mgr. kemur ný málsgrein sem orðast svo:

Stjórn hafnar skv. 2. tölul. 8. gr. skal semja gjaldskrá fyrir höfn þar sem nánar er kveðið á um innheimtu gjalda samkvæmt þessari grein. Miða skal við að gjaldtaka standi undir rekstri hafnarinnar, sbr. 5. tölul. 3. gr., þ.m.t. fjármagnskostnaði, afskriftum, kostnaði við endurnýjun hafnarinnar og stofnkostnaði samkvæmt langtímaáætlun hafnarinnar.

b. 1. málsl. 1. mgr. orðast svo: Í gjaldskrá er heimilt að ákveða eftirtalin gjöld.

c. B-liður 1. tölul. 1. mgr. orðast svo: Vörugjöld af vörum sem umskipað er, lestaðar eru eða losaðar í höfnum.

d. Við 1. tölul. 1. mgr. bætist nýr stafliður, svohljóðandi: Aflagjald af sjávarafurðum sem umskipað er, lestaðar eru eða losaðar í höfnum. Sé gjaldið innheimt skal það vera minnst 1,25% og mest 3% af heildaraflaverðmæti. Þó skal gjaldið vera minnst 0,70% af heildaraflaverðmæti frystra sjávarafurða. Sjávarafurðir eru sjávarafli, þ.e. sjávardýr önnur en spendýr, þ.m.t. skrápdýr, liðdýr og lindýr, sem og matvæli sem eru unnin að öllu leyti eða að hluta úr sjávarafla.

e. Í stað orðanna „skv. a-, c- og d-lið“ í 1. tölul. 1. mgr. kemur: skv. a-, c-, d- og e-lið.

f. 2. mgr. orðast svo:

Gjaldtaka hafna skv. 2.–10. tölul. 2. mgr. skal miðuð við að hún standi undir kostnaði við þá þjónustu sem veitt er ásamt sameiginlegum kostnaði, eftir því sem við á.

g. Í stað orðanna „1. og 2. tölul. 1. mgr.“ í 4. mgr. kemur: 1. og 2. tölul. 2. mgr.

h. 5. mgr. orðast svo:

Notendur hafnar geta krafið hafnarstjórn upplýsinga um afkomu hafnar og um almennar forsendur gjaldtöku samkvæmt gjaldskrá.

3. gr.

Eftirfarandi breytingar verða á ákvæði til bráðabirgða II í lögunum:

a. Í stað orðanna „til ársloka 2010“ í 1. mgr. kemur: til ársloka 2012.

b. Í stað orðanna „1. janúar 2011“ í 2. mgr. kemur: 1. janúar 2013.

4. gr.

Lög þessi öðlast þegar gildi.
Veiting ríkisborgararéttar Greinargerð/athugasemdir úr lagafrumvarpi, mál nr. 667

Frumvarp til laga um veitingu ríkisborgararéttar.

Frá allsherjarnefnd.

1. gr.

Ríkisborgararétt skulu öðlast:

1. Adam Ostrowski, f. 1980 í Póllandi.

2. Adrian Lopez Guarneros, f. 1971 í Mexíkó.

3. Ashesh Man Baisyet, f. 1976 í Nepal.

4. Darrel Anthony Lewis, f. 1975 í Bandaríkjunum.

5. Dominique Gabriella Bulajewski, f. 1991 í Bandaríkjunum.

6. Elena Sigtryggsson, f. 1971 í Rússlandi.

7. Emily Anne Martin, f. 1985 í Bandaríkjunum.

8. Ernesto Tagam Basalan, f. 1959 á Filippseyjum.

9. Fouad Farouk Fouad Rezk Alla, f. 1984 í Egyptalandi.

10. Giomara Kristjánsson Martinez, f. 1996 í Perú.

11. Izabela Janina Wilczynska, f. 1989 í Póllandi.

12. Jasmin Vajzovic, f. 1982 í Bosníu-Hersegóvínu.

13. Jennelynn Baruela, f. 1977 á Filippseyjum.

14. Joanna Malgorzata Dominiak, f. 1968 í Póllandi.

15. Jounes Hmine, f. 1977 í Marokkó.

16. Jónas Maxwell Moody, f. 1979 í Bandaríkjunum.

17. Justyna Katarzyna Bucharzewska, f. 1986 í Póllandi.

18. Karl Ove Lennart Jansson, f. 1954 í Svíþjóð.

19. Kassem El Maimouni, f. 1979 í Marokkó.

20. Kastrijot Krasniqi, f. 1980 í Serbíu.

21. Leyla Eve Gharavi, f. 1959 í Íran.

22. Macario Selevante Rosento, f. 1972 á Filippseyjum.

23. Manh Xuan Luu, f. 1977 í Víetnam.

24. Maricica Gheorghies, f. 1960 í Rúmeníu.

25. Mariya Belan, f. 1981 í Tadsjikistan.

26. Mehmed Fazlovic, f. 1936 í Bosníu-Hersegóvínu.

27. Michael Andrew Otero, f. 1961 í Bandaríkjunum.

28. Milos Milojevic, f. 1982 í Serbíu.

29. Mouhcine Ait Youssef, f. 1978 í Marokkó.

30. Oswald Perez Capin, f. 1975 á Filippseyjum.

31. Polina Scheving Thorsteinsson, f. 1974 í Rússlandi.

32. Suk Bahadur Praja, f. 1979 í Nepal.

33. Tarek Issam, f. 1974 í Írak.

34. Tomasz Jezierski, f. 1978 í Póllandi.

35. Voung Nu Thi Ðong, f. 1989 í Víetnam.

2. gr.

Lög þessi öðlast þegar gildi.
Skyldur erlendra fyrirtækja og starfskjör starfsmanna þeirra Greinargerð/athugasemdir úr lagafrumvarpi, mál nr. 484

Frumvarp til laga um breytingu á lögum nr. 45/2007, um réttindi og skyldur erlendra fyrirtækja sem senda starfsmenn tímabundið til Íslands og starfskjör starfsmanna þeirra, með síðari breytingum.

(Eftir 2. umr., 14. júní.)

1. gr.

Eftirfarandi breytingar verða á 8. gr. laganna:

a. Í stað orðanna „átta virkum dögum áður en þjónustan er veitt“ í 1. mgr. kemur: sama dag og starfsemin hefst hér á landi.

b. Í stað orðanna „upplýsingar um að viðkomandi starfsmenn njóti almannatryggingaverndar í heimaríki (E-101)“ í 2. tölul. 1. mgr. kemur: upplýsingar um hvort viðkomandi starfsmenn njóta almannatryggingaverndar í heimaríki.

c. Í stað orðanna „áður en þjónustan er veitt“ í 2. mgr. kemur: eigi síðar en tveimur virkum dögum eftir að starfsemi fyrirtækisins hófst hér á landi.

2. gr.

Eftirfarandi breytingar verða á 10. gr. laganna:

a. Á eftir 1. málsl. 1. mgr. kemur nýr málsliður, svohljóðandi: Fulltrúinn getur verið einn af starfsmönnum fyrirtækisins sem starfar tímabundið hér á landi.

b. Í stað orðanna „átta virkum dögum áður en“ í 2. mgr. kemur: sama dag og.

c. 4. mgr. fellur brott.

3. gr.

Í stað orðanna „áður en þjónustan er veitt“ í 1. mgr. 11. gr. laganna kemur: eigi síðar en tveimur virkum dögum eftir að starfsemi þess síðarnefnda hófst hér á landi.

4. gr.

Á eftir 15. gr. laganna kemur ný grein, 15. gr. a, svohljóðandi, ásamt fyrirsögn:

Dagsektir.

Fari fyrirtæki ekki að lögum þessum getur Vinnumálastofnun krafist þess að hlutaðeigandi fyrirtæki bæti úr annmörkunum innan hæfilegs frests að viðlögðum dagsektum.

Ákvörðun um dagsektir skv. 1. mgr. skal tilkynnt skriflega á sannanlegan hátt því fyrirtæki sem hún beinist að. Dagsektir geta numið allt að 100.000 kr. hvern dag. Við ákvörðun fjárhæðar dagsekta skal meðal annars líta til fjölda starfsmanna fyrirtækisins og hversu umsvifamikill viðkomandi atvinnurekstur er.

Dagsektir skulu renna í ríkissjóð.

Ákvarðanir Vinnumálastofnunar um dagsektir eru aðfararhæfar.

5. gr.

Lög þessi öðlast þegar gildi.
Vatnalög Greinargerð/athugasemdir úr lagafrumvarpi, mál nr. 675

Frumvarp til laga um breytingu á vatnalögum, nr. 20/2006, með síðari breytingum.

Frá iðnaðarnefnd.

1. gr.

Eftirfarandi breytingar verða á 42. gr. laganna:

a. 1. mgr. orðast svo:

Lög þessi öðlast gildi 1. október 2011.

b. Í stað ártalsins „2011“ í lokamálslið 4. mgr. kemur: 2012.

2. gr.

Lög þessi öðlast þegar gildi.

3. gr.

Við gildistöku laga þessara verður eftirfarandi breyting á lögum nr. 31/2007, um breytingu á lögum nr. 91/2002, um varnir gegn landbroti: Í stað „1. júlí 2010“ í 1. mgr. 2. gr. kemur: 1. október 2011.

Greinargerð.

Í frumvarpinu er gert ráð fyrir því að gildistöku vatnalaga, nr. 20/2006, verði frestað til 1. október 2011, sbr. 1. gr. frumvarpsins. Til samræmis við frestun gildistöku vatnalaga er jafnframt kveðið á um að gildistöku laga nr. 31/2007, um breytingu á lögum nr. 91/2002, um varnir gegn landbroti, verði frestað en þau gera ráð fyrir að tiltekin ákvæði vatnalaga, nr. 20/2006, verði færð í lög nr. 91/2002.

Vatnalög, nr.15/1923, eru í gildi og verða áfram með frestun á gildistöku laga nr.20/2006.

Þau lög verða leyst af hólmi með nýjum vatnalögum, byggðum á frumvarpi sem sérstakur vinnuhópur vann út frá niðurstöðum þverpólitískrar nefndar um vatnalög. Iðnaðarráðherra hefur kynnt frumvarpsdrögin, sem nú er unnið að í ráðuneytinu, fyrir iðnaðarnefnd ásamt minnisblaði um þau skilgreindu atriði sem þarfnast frekari skoðunar og vinnslu áður en hægt er að leggja frumvarpið fram á Alþingi. Það eru einkum atriði sem lúta að almannarétti og skilgreiningu á nýtingarrétti. Til að ljúka þeirri vinnu hefur iðnaðarráðherra leitað til hæstaréttarlögmannanna Karls Axelssonar og Ástráðs Haraldssonar. Þeir munu í sameiningu fara yfir frumvarpsdrögin út frá minnisblaði ráðherra í samráði við lögfræðinga ráðuneytisins og hópinn sem vann drögin og skila tillögum sínum í haust.

Lög nr. 15/1923 munu gilda áfram þar til Alþingi hefur samþykkt ný vatnalög. Alþingi mun fá nýtt frumvarp til heildstæðra vatnalaga til afgreiðslu á haustþingi 2010.
Stjórn fiskveiða Greinargerð/athugasemdir úr lagafrumvarpi, mál nr. 424

Frumvarp til laga um breytingu á lögum nr. 116/2006, um stjórn fiskveiða, með síðari breytingum (byggðakvóti, ráðstöfun aflaheimilda).

(Eftir 2. umr., 16. júní.)

1. gr.

Eftirfarandi breytingar verða á 10. gr. laganna:

a. Við 5. mgr. bætist nýr málsliður, 3. málsl., svohljóðandi: Einnig er ráðherra heimilt að setja reglur um að ekki sé heimilt að úthluta aflaheimildum til skipa sem fluttar hafa verið meiri aflaheimildir frá en þær heimildir sem fluttar hafa verið til skipanna á tilteknu fiskveiðiári.

b. Við bætist ný málsgrein, svohljóðandi:

Heimilt er að flytja aflamark einstakra fiskveiðiára sem úthlutað er samkvæmt þessari grein yfir á næsta fiskveiðiár og úthluta því með þeim aflaheimildum sem koma til úthlutunar á því fiskveiðiári. Aflamark sem er flutt frá eldra fiskveiðiári skal tilheyra aflamarki þess fiskveiðiárs sem hófst 1. september næst á undan úthlutun aflamarks.

2. gr.

Við lögin bætist nýtt ákvæði til bráðabirgða, svohljóðandi:

Sjávarútvegs- og landbúnaðarráðherra getur á fiskveiðiárunum 2009/2010, 2010/2011 og 2011/2012 bundið meðferð aflaheimilda ákveðnum skilyrðum eða ákveðið að óheimilt sé að framselja eða ráðstafa með öðrum hætti aflaheimildum úr einstökum sveitarfélögum eða byggðarlögum þegar um er að ræða umtalsverðan hluta aflaheimilda í viðkomandi sveitarfélagi eða byggðarlagi, a.m.k. fimmtung eða meira, og ætla má að framsal eða önnur ráðstöfun þeirra út fyrir sveitarfélagið eða byggðarlagið hafi veruleg neikvæð áhrif í atvinnu- og byggðalegu tilliti. Handhafa aflahlutdeildar (aflaheimildar) ber að tilkynna Fiskistofu ef áformað er að framselja eða ráðstafa með öðrum hætti aflaheimildum frá sveitarfélagi eða byggðarlagi, innan mánaðar áður en umrætt framsal eða ráðstöfun á að fara fram. Fiskistofa skal þegar í stað tilkynna ráðherra ef framsal eða önnur ráðstöfun aflaheimilda fer yfir fimmtung eða meira. Ákvörðun ráðherra um að framsal eða önnur ráðstöfun sé óheimil skal tilkynnt handhafa aflaheimildar innan tveggja mánaða frá því að tilkynning barst Fiskistofu.

3. gr.

Lög þessi öðlast þegar gildi.
Útlendingar Greinargerð/athugasemdir úr lagafrumvarpi, mál nr. 509

Frumvarp til laga um breyting á lögum um útlendinga, nr. 96 15. maí 2002, með síðari breytingum.

(Eftir 2. umr., 8. sept.)

1. gr.

Á eftir 12. gr. g laganna koma tvær nýjar greinar, 12. gr. h og 12. gr. i, svohljóðandi:

a. (12. gr. h.)

Eftir umsókn þar um og að fenginni umsögn lögreglu skal Útlendingastofnun veita útlendingi, sem grunur leikur á að sé fórnarlamb mansals, dvalarleyfi í sex mánuði þótt ekki sé fullnægt öllum skilyrðum 11. gr. Þrátt fyrir ákvæði 20. gr. skal ekki vísa viðkomandi einstaklingi brott úr landi á þessu tímabili.

Nú er rökstuddur grunur um að gert sé tilkall til stöðu fórnarlambs í þeim tilgangi einum að afla dvalarleyfis, og ekki er sýnt fram á annað með óyggjandi hætti, og veitir það þá ekki rétt til dvalarleyfis. Sama gildir ef veiting dvalarleyfis er andstæð allsherjarreglu.

Leyfi samkvæmt ákvæði þessu getur ekki verið grundvöllur búsetuleyfis.

b. (12. gr. i.)

Þegar sérstaklega stendur á er Útlendingastofnun heimilt að veita fórnarlambi mansals endurnýjanlegt dvalarleyfi til eins árs þótt skilyrðum 11. gr. sé ekki fullnægt þegar annað tveggja á við:

a. það telst nauðsynlegt vegna persónulegra aðstæðna viðkomandi, eða

b. það telst nauðsynlegt að mati lögreglu vegna samvinnu viðkomandi við yfirvöld við rannsókn og meðferð sakamáls.

Leyfi samkvæmt ákvæði þessu getur ekki verið grundvöllur búsetuleyfis.

2. gr.

Lög þessi öðlast þegar gildi.
Fjármálafyrirtæki Greinargerð/athugasemdir úr lagafrumvarpi, mál nr. 711

Frumvarp til laga um breytingu á lögum nr. 161/2002, um fjármálafyrirtæki, með síðari breytingum.

Frá viðskiptanefnd.

1. gr.

Í stað orðanna „31. desember 2009“ í ákvæði til bráðabirgða VII í lögunum, sbr. 1. gr. laga nr. 61/2009, kemur: 31. desember 2010.

2. gr.

Lög þessi öðlast þegar gildi.

Greinargerð.

Með lögum nr. 74/2009 var gerð breyting á ákvæði til bráðabirgða VII í lögum um fjármálafyrirtæki, nr. 161/2002. Breytingin fólst í því að bætt var við ákvæðið heimild fyrir slitastjórn fjármálafyrirtækis, að tilteknum skilyrðum uppfylltum, að greiða skuldir vegna launa, þ.m.t. laun í uppsagnarfresti. Heimildin gilti til 31. desember 2009 en tilefni hennar var að slitastjórn SPRON taldi sig ekki hafa lagaheimild til að greiða skuldir vegna launa.

Með úrskurði Héraðsdóms Reykjavíkur, sem var kveðinn upp 14. júlí 2010, var Askar Capital hf. tekið til slitameðferðar og var félaginu skipuð slitastjórn. Meðal verka slitastjórnar er að annast meðferð krafna meðan á slitum stendur. Slitastjórn Askar Capital hf. telur fyrrgreint bráðabirgðaákvæði girða fyrir að henni sé heimilt að greiða starfsmönnum laun í uppsagnarfresti enda heimildin fallin úr gildi, sbr. framangreint.

Með frumvarpi þessu er lagt til að gildistími í síðari málslið ákvæðis til bráðabirgða VII í lögum um fjármálafyrirtæki verði framlengdur til 31. desember 2010. Sá tímafrestur á að duga slitastjórn Askar Capital hf. þar sem kröfulýsingarfresti lýkur í október sama ár og boðað hefur verið til hluthafafundar 14. desember nk. Það er skilyrði samkvæmt ákvæðinu að víst sé að nægilegt fé sé til að greiða að fullu eða í jöfnu hlutfalli kröfur sem gætu notið sömu eða hærri stöðu í skuldaröð.

Frumvarpið varðar aðeins fjármálafyrirtæki. Hugmyndir hafa komið fram um hvort ekki væri eðlilegt að heimild í þessa veru gilti almennt um fyrirtæki sem hafa verið tekin til gjaldþrotaskipta, þ.e. að skiptastjóri geti greitt skuldir vegna launa að því skilyrði uppfylltu að nægt fé sé til að greiða að fullu eða í jöfnu hlutfalli kröfur sem gætu notið sömu eða hærri stöðu í skuldaröð. Viðskiptanefnd hvetur allsherjarnefnd til að skoða hið fyrsta hvort rétt væri að gera slíka breytingu á lögum um gjaldþrotaskipti o.fl., nr. 21/1991.
Opinber stuðningur við tæknirannsóknir, nýsköpun og atvinnuþróun Greinargerð/athugasemdir úr lagafrumvarpi, mál nr. 394

Frumvarp til laga um breytingu á lögum nr. 75/2007, um opinberan stuðning við tæknirannsóknir, nýsköpun og atvinnuþróun .

(Lagt fyrir Alþingi á 138. löggjafarþingi 2009–2010.)

1. gr.

1. mgr. 12. gr. laganna orðast svo:

Í stjórn Tækniþróunarsjóðs sitja sex menn sem iðnaðarráðherra skipar til tveggja ára, þ.m.t. eru formaður og varaformaður. Þeim sem eru skipaðir er einungis heimilt að sitja tvö tímabil í senn. Tveir þeirra skulu skipaðir samkvæmt tilnefningu Samtaka atvinnulífsins, einn samkvæmt tilnefningu tækninefndar Vísinda- og tækniráðs, einn samkvæmt tilnefningu sjávarútvegs- og landbúnaðarráðherra, einn samkvæmt tilnefningu Samtaka iðnaðarins, en ráðherra skipar einn án tilnefningar.

2. gr.

Lög þessi öðlast þegar gildi.

Athugasemdir við lagafrumvarp þetta.

Tækniþróunarsjóður starfar samkvæmt lögum nr. 75/2007, um opinberan stuðning við tæknirannsóknir, nýsköpun og atvinnuþróun. Tækniþróunarsjóður hefur það hlutverk að fjalla um nýjungar sem eiga að stuðla að nýsköpun í íslensku atvinnulífi. Af þeim ástæðum er mikilvægt að í stjórn sjóðsins sitji fólk með margs konar reynslu til að tryggja stöðuga endurnýjun og nýjar hugmyndir. Með slíku fyrirkomulagi er starfsemi sjóðsins haldið í takt við þróun nútímans og fyrirsjáanlegrar framtíðar.

Í 12. gr. núgildandi laga nr. 75/2007 er gert ráð fyrir að iðnaðarráðherra skipi sjö menn til setu í stjórn Tækniþróunarsjóðs til þriggja ára í senn. Í frumvarpi þessu er lagt til að ráðherra skipi menn til tveggja ára og að stjórnarmönnum verði einungis heimilt að sitja tvö tímabil í senn. Einnig kemur nú fram með skýrum hætti að iðnaðarráðherra skipi formann og varaformann. Verður að telja að framangreint fyrirkomulag tryggi með bestum hætti stöðuga endurnýjun og nýjar hugmyndir hjá sjóðnum. Í ljósi þess að sjávarútvegs- og landbúnaðarráðuneyti voru sameinuð árið 2007 er enn fremur lagt til að sjávarútvegs- og landbúnaðarráðherra skipi nú einn fulltrúa í stað tveggja áður.

Fylgiskjal.

Fjármálaráðuneyti, fjárlagaskrifstofa:

Umsögn um frumvarp til laga um breytingu á lögum nr. 75/2007, um opinberan stuðning við tæknirannsóknir, nýsköpun og atvinnuþróun.

Með frumvarpinu er lagt til að iðnaðarráðherra skipi stjórn Tækniþróunarsjóðs til tveggja ára í senn en í gildandi lögum er stjórnin skipuð til þriggja ára í senn. Jafnframt er nú kveðið á um það með skýrum hætti að iðnaðarráðherra skipi formann og varaformann. Enn fremur er lagt til að sjávarútvegs- og landbúnaðarráðherra skipi einn fulltrúa í stað tveggja áður í ljósi þess að sjávarútvegs- og landbúnaðarráðuneyti voru sameinuð árið 2008. Þannig verða sex menn í stjórninni í stað sjö samkvæmt gildandi lögum.

Verði frumvarpið óbreytt að lögum er ekki gert ráð fyrir að það hafi í för með sér aukin útgjöld fyrir ríkissjóð.
Staðgreiðsla opinberra gjalda og virðisaukaskattur Greinargerð/athugasemdir úr lagafrumvarpi, mál nr. 445

Frumvarp til laga um breyting á lögum nr. 45/1987, um staðgreiðslu opinberra gjalda, og lögum nr. 50/1988, um virðisaukaskatt, með síðari breytingum.

(Lagt fyrir Alþingi á 138. löggjafarþingi 2009–2010.)

I. KAFLI

Breyting á lögum nr. 45/1987, um staðgreiðslu opinberra gjalda.

1. gr.

Við 2. mgr. 29. gr. laganna bætist nýr málsliður, svohljóðandi: Skilafé og álagi skv. 28. gr. skal við skipti á þrotabúum og skuldafrágöngubúum skipað í skuldaröð skv. 112. gr. laga nr. 21/1991, um gjaldþrotaskipti o.fl.

II. KAFLI

Breyting á lögum nr. 50/1988, um virðisaukaskatt.

2. gr.

Á eftir 1. málsl. 1. mgr. 28. gr. laganna kemur nýr málsliður, svohljóðandi: Virðisaukaskatti og álagi ásamt endurheimtu of hárrar endurgreiðslu, sbr. 26. og 27. gr., skal við skipti á þrotabúum og skuldafrágöngubúum skipað í skuldaröð skv. 112. gr. laga nr. 21/1991, um gjaldþrotaskipti o.fl.

3. gr.

Lög þessi öðlast þegar gildi.

Athugasemdir við lagafrumvarp þetta.

Með frumvarpi þessu er lagt til að kröfur ríkissjóðs vegna virðisaukaskatts og staðgreiðslu opinberra gjalda verði betur tryggðar við gjaldþrotaskipti. Með vísan til þeirra breytinga sem orðið hafa í íslensku efnahagslífi síðustu misseri hefur ríkisstjórnin beitt sér fyrir aðgerðum til að koma til móts við aðila til að standa skil á skuldum við ríkissjóð. Meðal annars hafa heimildir innheimtumanna verið rýmkaðar til að veita meira svigrúm við innheimtu og með fram þessu frumvarpi er lagt fram frumvarp um greiðsluuppgjör á opinberum gjöldum lögaðila og einstaklinga í atvinnurekstri. Þykir því eðlilegt að gera ráðstafanir um leið til að tryggja betur kröfur ríkissjóðs við gjaldþrotaskipti. Með frumvarpi þessu er lagt til að lögum um staðgreiðslu opinberra gjalda og virðisaukaskatt verði breytt á þann veg að kröfur samkvæmt þeim njóti forgangs við skipti á þrotabúum og skuldafrágöngubúum og verði skipað í skuldaröð skv. 112. gr. laga nr. 21/1991, um gjaldþrotaskipti o.fl. Um er að ræða vörsluskatta þannig að í raun er um að ræða verðmæti sem eru í eigu ríkissjóðs og því eðlilegt að kröfur vegna þeirra njóti ríkari verndar. Sambærileg ákvæði og nú eru lögð til voru í lögum um staðgreiðslu opinberra gjalda og lögum um virðisaukaskatt en voru felld úr gildi með lögum nr. 78/1989.

Fylgiskjal.

Fjármálaráðuneyti, fjárlagaskrifstofa:

Umsögn um frumvarp til laga um breyting á lögum nr. 45/1987, um staðgreiðslu opinberra gjalda, og lögum nr. 50/1988, um virðisaukaskatt, með síðari breytingum.

Með frumvarpi þessu er lagt til að lögum um staðgreiðslu opinberra gjalda og virðisaukaskatt verði breytt þannig að kröfur samkvæmt þeim njóti forgangs við skipti á þrotabúum og skuldafrágöngubúum. Þannig er lagt til að kröfunum verði skipað í skuldaröð skv. 112. gr. laga nr. 21/1991, um gjaldþrotaskipti.

Verði frumvarpið óbreytt að lögum verður ekki séð að það hafi í för með sér aukin útgjöld fyrir ríkissjóð.